BASES DA VII EDICIÓN DOS PREMIOS SOFÍA NOVOA ORTIZ Á INCLUSIÓN DA PERSPECTIVA DE XÉNERO NOS TRABALLOS DE FIN DE GRAO E DE FIN DE MÁSTER
ADMINISTRACIÓN LOCAL — Provincial — Deputación Provincial (Subvencións e axudas, 26/09/2022)

A Deputación de Pontevedra, dentro das súas múltiples liñas de actuación na promoción da igualdade real e efectiva, promove desde 2016 os Premios Sofía Novoa Ortiz á Inclusión da Perspectiva de Xénero nos Traballos de Fin de Grao e de Fin de Máster, que representan unha clara aposta por dar a coñecer a inclusión da perspectiva de xénero nos diferentes traballos académicos e de investigación do alumnado da Universidade de Vigo realizados nos campus de Vigo e de Pontevedra. Coa sétima edición dos Premios Sofía Novoa Ortiz á Inclusión da Perspectiva de Xénero nos Traballos de Fin de Grao e de Fin de Máster a Deputación de Pontevedra quere darlle continuidade a esta actuación que pretende sensibilizar o alumnado da Universidade de Vigo sobre a igualdade de xénero, para fomentar a súa investigación e estudo, e premiar os traballos de fin de máster e de fin de grao que incorporen a perspectiva de xénero. Así, nas seis edicións pasadas presentáronse máis de 120 traballos con 30 persoas premiadas, o que consolida estes premios como un elemento válido para concienciar sobre a importancia da perspectiva de xénero para acadar a igualdade efectiva entre mulleres e homes, e xustifica o seu interese público. Desde o punto de vista competencial, a igualdade como dereito recóllese nos artigos 9.2 e 14 da Constitución española, e tamén na Lei orgánica 1/1981, de 6 de abril, do Estatuto de autonomía de Galicia. Ambas as normas sinalan que os poderes públicos teñen a obriga de promover as condicións para que a liberdade e a igualdade das persoas sexan reais e efectivas. Na Lei orgánica 3/2007, de 22 de marzo, para a igualdade efectiva de mulleres e homes, que se constitúe como o marco xurídico e legal da igualdade entre mulleres e homes a nivel do Estado español; na Lei orgánica 1/2004, de 28 de decembro, de medidas de protección integral contra a violencia de xénero; e no Decreto lexislativo 2/2015, de 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade, recóllese que os poderes públicos, no marco das súas competencias, incorporarán medidas tendentes a acadar a igualdade efectiva e impulsarán campañas de información e sensibilización específicas co fin de previr a violencia de xénero. Nesta liña, no artigo 36.1 d) da Lei 7/1985, de 2 de abril, reguladora das bases do réxime local, establécense como competencias propias das deputacións provinciais a cooperación no fomento do desenvolvemento económico e social e na planificación no territorio provincial. Do mesmo xeito, no artigo 109.1 d) da Lei 5/1997, de 22 de xullo, de Administración local de Galicia, determínanse como competencias propias das deputacións o fomento e a administración dos intereses peculiares da provincia. Segundo o exposto, a Deputación de Pontevedra establece as bases reguladoras da sétima edición dos Premios Sofía Novoa Ortiz á Inclusión da Perspectiva de Xénero nos Traballos de Fin de Grao e de Fin de Máster da Deputación de Pontevedra, ao abeiro do establecido na Lei 38/2003, de 17 de novembro, xeral de subvencións (LXS); na Lei 39/2015, de 1 de outubro, do procedemento administrativo común das administracións públicas (LPACAP); na Ordenanza reguladora de subvencións da Deputación de Pontevedra; e na demais normativa aplicable, segundo as seguintes: